Die Bybelvertalers het dit sagkens gestel, hy het hom afgesonder , in Hebreeus staan daar letterlik dat Baäl dalk bietjie op die toilet is. Wat ons moet raaksien, is hoe opgewonde Elia hier raak. Toe roep die priesters nog harder, en kerf hulself nog meer, en so het hulle aangegaan tot die aand toe, maar niks het gebeur nie.

Toe staan Elia op, hy het hulle die hele dag gegee, nou is dit sy beurt. Hy bou 'n nuwe altaar met 12 klippe, een van elke stam, hy grawe 'n sloot rondom die altaar. Daarna die bul bo -op. Toe moet alles natgegooi word, totdat die slote vol water is. Die volk moet sien hierdie is nie sommer 'n kulkunsie wat gaan gebeur nie.

Dan bid Elia: ''Here, God van Abraham , Isak en Israel, laat dit tog vandag bekend word dat U God is in Israel, en dat ek u dienaar is wat op u bevel al hierdie dinge doen. Antwoord my, Here, antwoord my tog dat hierdie volk kan besef dat U, Here, God is, en dat dit U is wat hulle harte weer tot U bekeer.'

Net een gebed. Dalk 30 sekondes. Dan verteer vuur die hele altaar, die hout, stene, die water in die sloot en al. Die mense val op hulle gesigte neer en skree: 'Die Here, Hy is God! Die Here, Hy is God!' Dan sê Elia: 'Gryp die profete van Baäl!', en die mense het hulle almal doodgemaak.

Daarna sien Elia en sy dienskneg 'n wolkie wa t oor die see kom, en Elia gaan na Agab toe. Agab het gery na Jisreël toe, dis was sy hoofstad. 'Die mag van die Here het vir Elia in besit geneem, en hy het sy mantel opgebind en voor Agab se wa uit gehardloop tot waar die pad uitdraai na Jisreël toe.' Dis dan waar hoofstuk 18 ophou.

Wat sal ons dink, is die logiese reaksie op hierdie gebeurtenis? Sekerlik een van 2 dinge: óf Agab en Isebel hou 'n perskonferensie waarin hulle dan verklaar: 'Die Here - Hy is God', óf die mense sal in opstand kom teen Agab en Isebel, en hulle onttroon, en die ware God sal weer aanbid word. Elia kom egter nie eers by die hoofstad uit nie, want, sê 1 Konings 19 vir ons, Isebel het vir hom 'n boodskap gestuur: 'Mag die gode my om die lewe bring as ek nie môre teen hierdie tyd met jou gemaak het soos jy met die profete nie.' Elia se Evangelisasie program het nie gewerk nie, en Agab en Isebel het nog klomp jare daarna regeer.

Elia is dan bang, en hy hardloop weg. Hy los sy slaaf in Berseba in Juda en gaan dan alleen verder die woestyn in. Daar gaan sit hy onder 'n besembos en wens hy gaan dood. 'Nou is dit genoeg, Here! Neem my lewe, want ek is niks beter as my voorvaders nie.'Toe gaan hy lê en hy het daar onder die besembos aan die slaap geraak.

Hoekom laat Elia sy slaaf agter? Want Elia reken hy het nie meer hulp nodig nie. Hy bedank as profeet. Hy bedank nie net nie, hy is gebroke. 'Neem my lewe, Here...' Hierdie is een van daai plekke waar die Bybel so skitterend eerlik is. Want kyk wat gebeur - in 1 Konings 18:46 staan daar dat die mag van die Here Elia in besit geneem het, en hy het gehardloop...; in 1 Koning 19:4 sê Elia: 'Nou is dit genoeg Here! Neem my lewe...' Dis 4 verse uitmekaar uit.

Elia het hierdie oorwinning oor die Baäl profete! Dis iets wat nooit weer in die Bybel gebeur nie! 4 verse verder lê hy onder 'n besembos, en wens hy sterf. Dit leer ons baie oor die mens! Trouens, van die ander Bybelfigure het dieselfde gedoen. Moses in Numeri 11 doen dit ook, en Jona in Jona 4 ook...

Dis nie asof hierdie onvolwasse kinders van die Here is nie, trouens, Moses was baie suksesvolle leier, Jona het gepreek, en 'n hele stad het tot bekering gekom! Die Bybel vertel ons dus dat van die sterkste gelowiges wat sukses in hul bediening gehad het, ook onder 'n besembos kan lê.

Sien jy, die Bybel is 'n wonderlike boek van integriteit! Daar is 'n realiteit in die Bybel, 'n realiteit in Christendom!